RO Jurnalul Oficial al Uniunii Europene C 99/24

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 99/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„OECHER PUTTES”/„AACHENER PUTTES”

Nr. UE: DE-PGI-0005-0946-2.2.2012

DOP ( ) IGP ( X )

1. Nume

„Oecher Puttes”/„Aachener Puttes”

2. Statul membru sau țara terță

Germania

3. Descrierea produsului agricol sau alimentar

3.1. Tip de produs

Clasa 1.2. Produse din carne (preparate, sărate, afumate etc.)

3.2. Descrierea produsului căruia i se aplică denumirea de la punctul 1

„Oecher Puttes” este varianta în dialect a denumirii „Aachener Puttes”. În prezentul document unic, menționarea unei denumiri implică, de asemenea, și cealaltă variantă.

Ingredientele utilizate la fabricarea produsului sunt următoarele: Cap de porc dezosat, slănină de porc, carne de porc, șorici, sânge, sare cu nitrit, ceapă prăjită, mirodenii (în special piper, măghiran, cimbrișor, cuișoare și nucșoară). Măghiranul este obligatoriu.

Preparatul este o specialitate de sângerete artizanală, caracteristică, cu gust de mirodenii, prezentată sub formă de preparat proaspăt, conservat sau afumat. Unele variante ale produsului sunt afumate.

Carnea utilizată pentru acest produs (grăsimea fără șorici, capul de porc dezosat, șoricii și carnea macră) se fierbe mai întâi în apă. Înainte de a fi amestecat cu celelalte ingrediente, sângele se încălzește la circa 45 de grade Celsius. Se taie mărunt șoricii și sângele, apoi capul de porc împreună cu carnea macră; se adaugă ceapa prăjită și se toacă mărunt împreună cu sarea cu nitrit, mirodeniile și puțină zeamă în care a fost fiartă carnea. Se adaugă slănina tăiată cuburi, apoi compoziția se introduce în membrane naturale (intestine subțiri de vită, intestine subțiri sau apendice de porc), în membrane sterile și în conserve de sticlă sau de metal. În funcție de termenul de valabilitate dorit, produsele se introduc într-o baie de apă la o temperatură de 78 de grade Celsius pentru o perioadă de timp adecvată calibrului sau se încălzesc într-un recipient cu presiune pentru a obține semiconserve sau conserve. Membrana naturală poate fi afumată pentru gust sau pentru creșterea termenului de valabilitate.

Slănina proaspătă se fierbe și se taie în cubulețe egale, apoi se amestecă de mână cu compoziția de sânge, șorici și carne. Conținutul de grăsime este de aproximativ 35 % iar conținutul de carne de aproximativ 20 %. Conținutul de grăsime nu trebuie să depășească 40 %.

„Oecher Puttes” este clasificat de Comisia Germană pentru Clasificarea Alimentelor (Deutschen Lebensmittel-Buchkommission) ca produs alimentar de calitate medie și conține, prin urmare, minimum 5 % proteine din carne fără țesut conjunctiv.

Compoziția pentru „Oecher Puttes” se introduce în membrane naturale (intestine subțiri de vită, intestine subțiri sau apendice de porc), în membrane sterile și în conserve de sticlă sau de metal.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate etapele de fabricație ale produsului gata de vânzare trebuie să se desfășoare în aria geografică delimitată. Fabricarea produsului, de la verificarea ingredientelor în momentul livrării la locul de producție și până la obținerea produsului gata de vânzare, trebuie să se desfășoare în aria geografică delimitată. Orice eventuală desfacere din ambalajul inițial (cum ar fi scoaterea produsului din conservă, felierea cu tot cu membrană sau reambalarea în vid a feliilor) poate avea loc și în afara ariei geografice delimitate.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Teritoriul orașului Aachen

5. Legătura cu aria geografică

Specificitatea ariei geografice

„Oecher Puttes” este un produs tradițional al orașului Aachen. Situarea geografică într-o depresiune și zidul de apărare al orașului au contribuit la dezvoltarea unei identități regionale deosebite a orașului Aachen încă din cele mai vechi timpuri. Acum 200 de ani, în perioada de început a industrializării, Aachen ocupa o poziție importantă în regiune. Zona din sudul orașului a fost rapid industrializată, în timp ce zonele fertile din nord-est au rămas preponderent agrare. În această regiune caracterizată de influența unei puternice industrializări și de cea a mediului agrar tradițional, „Oecher Puttes” a reprezentat o sursă bogată de calorii și proteine pentru muncitorii din mine și fabrici, supuși la o muncă fizică grea, și a permis, în același timp, utilizarea eficientă a animalelor sacrificate prin utilizarea unor subproduse rezultate în urma sacrificării, cum ar fi sângele. Astfel s-au dezvoltat în regiune mici întreprinderi artizanale, care au pus în practică metodele tradiționale și rețetele preferate ale clienților, transmise până în prezent din generație în generație.

Specificitatea produsului

Cererea se bazează pe reputația remarcabilă a denumirii protejate. Reputația se datorează originii geografice a „Oecher Puttes” și calităților deosebite ale produsului.

În zona în care se vorbește dialectul local din Aachen, sângeretele „Oecher Puttes” se bucură de o reputație remarcabilă. Denumirea „Oecher Puttes” se utilizează exclusiv pentru sângeretele produs în orașul Aachen. Produsul este foarte apreciat în bucătăria regională, el consumându-se, de exemplu, prăjit cu mere, cartofi și ceapă. Mâncarea gătită astfel este denumită „Hömmel än Eäd” („Cer și pământ”) în dialectul local. De asemenea, „Oecher Puttes” se servește cu cartofi piure și varză acră („Kompes”) sau este consumat ca hrană rece la picnicuri. O legătură deosebită s-a stabilit între „Oecher Puttes” și carnavalul din Aachen („Fastelovvend”), unde „Oecher Puttes” este consumat și chiar aruncat către participanții la procesiune, după ce a fost în prealabil tăiat în inele, existând chiar și o decorație sub formă de „Puttes-Ordens”. Acordarea acestei decorații a devenit o tradiție a carnavalului din Aachen („Fastelovvend”). În discursul de mulțumire, câștigătorul premiului trebuie să recite niște versuri dedicate „Oecher Puttes”. Poetul Ferdinand Jansen (1758-1834), care a scris în dialectul local, a dedicat acestui produs poezia sa „Der Puttes”, care se termină cu următoarele versuri: „Ich wehß, et is der beiste Keuh (Speise)/för Erm en auch för Rich;/Nuis kömmt, dat sag ich ohne Scheu,/Gebrohne Puttes glich” („Nici bogatul, nici săracul, n-a mâncat ceva mai fin, chiar nimic nu se compară, cu sângeretele prăjit”). Reputația și caracterul specific al „Oecher Puttes” sunt dovedite de numeroasele citate, poezii și povești, care circulă mai ales în dialect. O zicală celebră spune: „Fastelovvend een Oche – Ohne Puttes jeäht et net” („La Aachen nu se face carnaval fără sângerete”). „Oecher Puttes” este nelipsit de pe meniul restaurantelor tradiționale, în special cele situate în centrul vechi. „Oecher Puttes” este utilizat chiar și în gastronomia modernă, pentru a crea specialități noi, experimentale.

De asemenea, produsul prezintă caracteristici deosebite. Utilizarea slăninii proaspete conferă un aspect caracteristic, deoarece slănina proaspătă nu prezintă semne nedorite de oxidare, iar contactul prelungit cu oxigenul poate provoca râncezirea slăninii. Nici măcar congelarea rapidă a slăninii nu poate împiedica oxidarea. Numai utilizarea slăninii proaspete poate satisface standardele înalte ale producătorilor în ceea ce privește gustul și calitatea. Prin urmare, slănina proaspătă contribuie în mod substanțial la gustul caracteristic al produsului. Slănina contribuie, de asemenea, la aspectul produsului feliat. Înainte de a fi încorporată în compoziție, slănina se fierbe în zeama în care a fost fiartă carnea, până devine ușor sticloasă și elastică la atingere. Prin această metodă, se evită colorarea cubulețelor de slănină la contactul cu sângele, astfel încât la tăiere se păstrează contrastul dintre cubulețele albe și restul compoziției, închisă la culoare, conferind aspectul caracteristic al secțiunii produsului.

Înainte de a fi tocat și amestecat în compoziția de carne și șorici, sângele se încălzește la circa 45 de grade Celsius. Astfel se atenuează gustul de fier al sângelui, o caracteristică importantă pentru gustul „Oecher Puttes”. În plus, această metodă crește puterea de legare a compoziției, care încorporează mai bine cubulețele de slănină.

Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Legătura specifică dintre produs și aria geografică de producție se datorează reputației sale remarcabile, bazată, la rândul său, pe originea produsului și experiența producătorilor din această arie geografică. Datorită priceperii și experienței producătorilor și măcelarilor artizanali din Aachen, orașul și-a dobândit o tradiție de fabricare a mezelurilor veche de câteva secole. Priceperea lor s-a transmis din generație în generație și a stat la baza reputației „Oecher Puttes”. Întreprinderile artizanale ale solicitantei se bucură de o tradiție de fabricare a „Oecher Puttes” veche de peste 200 de ani.

Trimitere la publicarea caietului de sarcini

[Articolul 6 alineatul (1) al doilea paragraf din prezentul regulament]

LINK: https://register.dpma.de/DPMAregister/geo/detail.pdfdownload/41117

(1) JO L 343, 14.12.2012, p. 1.